A4-0080/95

Päätöslauselma komission tiedonannosta neuvostolle «Kohti uutta Aasian strategiaa» (KOM(94)0314 - C4-0092/94)

Euroopan parlamentti, joka

- ottaa huomioon komission tiedonannon neuvostolle «Kohti uutta Aasian strategiaa» (KOM(94)0314 - C4-0092/94),

- ottaa huomioon 28. marraskuuta 1994 hyväksytyn neuvoston kertomuksen, joka koskee Euroopan unionin Aasian strategiaa,

- ottaa huomioon puheenjohtajamaan 9. - 10. joulukuuta 1994 pidetyn Eurooppa- neuvoston Essenin-kokouksen johdosta tekemät johtopäätökset,

- ottaa huomioon puheenjohtaja Santerin Euroopan parlamentille 17. tammikuuta 1995 esittämät julkilausumat,

- ottaa huomioon Eurooppa-neuvoston 29. toukokuuta 1995 antaman päätöslauselman yleisestä ihmisoikeuslausekkeesta,

- ottaa huomioon eri Aasian maita koskevat päätöslauselmansa,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön ja taloudellisten ulkosuhteiden valiokunnan, ympäristö-, terveys- ja kuluttajansuojavaliokunnan sekä kehitys- ja yhteistyövaliokunnan lausunnot (A4-0080/95),

A. ottaa huomioon, että Aasian maissa on yli puolet maapallon väestöstä, josta 20 % asuu Etelä-Aasiassa ja suunnilleen sama määrä Kiinassa,

B. ottaa huomioon, että kokonaisuutena tarkasteltuna Aasian taloudellinen mahti on huomattava ja nopeasti kehittyvä,

C. ottaa huomioon, että Maailmanpankin ennusteiden mukaan ensi vuosituhannen alkuun mennessä puolet maailman talouden kasvusta on peräisin pelkästään Itä- ja Kaakkois-Aasiasta,

D. ottaa huomioon, että useimpien Etelä-Aasian hallitusten viime aikoina harjoittama talouden vapauttamisen politiikka tuottaa myönteisiä tuloksia ja että kyseisellä alueella talous kasvaa merkittävästi,

E. ottaa huomioon, että kyseinen kasvu on perustunut hallitusten sijoituksiin, ulkomaisen pääoman suosimiseen ja useissa maissa suhteellisen alhaisiin palkkoihin; ottaa huomioon, että tätä nopeaa kasvua on nyt seurattava taloudellisten ja sosiaalisten varokeinojen, työolosuhteiden ja ympäristönsuojelun tasainen paraneminen,

F. ottaa huomioon, että maanosan kasvava taloudellinen mahti kokonaisuutena tarkastellen johtaa siihen, että Aasian tärkeimpien maiden poliittinen rooli kasvaa,

G. katsoo, että tästä syystä Yhdistyneiden kansakuntien ja muiden kansainvälisten suurjärjestöjen - myös alueellisten turvallisuusjärjestöjen ja -rakenteiden - pitäisi huomioida paremmin Aasian kasvava mahti,

H. katsoo, että Euroopan unionin pitäisi kehittää Aasian asemaa esittelemällä Aasiaa paremmin kansainvälisillä foorumeilla, käymällä syvällistä poliittista vuoropuhelua ja tukemalla enemmän alueellisia yhteistyöjärjestöjä; kyseistä politiikkaa ja siihen liittyviä toimia pitäisi johtaa yhteisen ulko- ja turvallisuuspolitiikan yhteydessä,

I. ottaa huomioon usean Aasian maan kasvavan sotilaallisen voiman sekä vakavien selkkausten mahdollisuuden alueella,

J. katsoo siksi, että Aasian maiden kanssa käytävän poliittisen keskustelun täytyy kattaa sellaisia aiheita kuten laiton ja laillinen asekauppa, ydinsulkusopimuksen jatkaminen erityisesti kattavan ydinkoekieltosopimuksen suuntaan, kemiallisten ja biologisten aseiden valmistaminen ja hallussapito sekä taistelu kansainvälistä rikollisuutta, huumetuotantoa ja huumekauppaa vastaan,

K. katsoo, että on sekä Euroopan unionin että Aasian kansakuntien etujen mukaista vahvistaa niin taloudellisia kuin poliittisia suhteita etenkin kaupankäynnin ja investointien lisäämisen kautta,

L. katsoo, että vaikka on käytännöllistä käsitellä Aasiaa kokonaisuutena tai jaotella sen maat kolmeen ryhmään (Itä-Aasiaan, Kaakkois-Aasiaan ja Etelä- Aasiaan) kuten komissio on tehnyt tiedonannossaan, ei pidä unohtaa näiden maiden välillä olevia erittäin merkittäviä maantieteellisiä, poliittisia, kulttuurillisia ja taloudellisia eroja; jotkut ovat rikkaita ja toiset ovat rikastumassa, mutta eräät ovat köyhiä ja monissa näistä on maailman alhaisimpiin kuuluva elintaso,

M. katsoo, että tältä kannalta Euroopan unionin on tärkeätä lisätä ponnistelujaan kehitysyhteistyön saralla ja yhteensovittaa avustuspolitiikkaansa alueen kehittyneimpien maiden kanssa,

N. ottaa huomioon, että sekä Aasian maat että Euroopan unioni hyötyvät yhteisistä ponnistuksista demokraattisen vapauden, ihmis- ja vähemmistöoikeuksien, sosiaalisten oikeuksien ja terveysmääräysten kohentamiseksi, ympäristön suojelemiseksi erityisesti trooppisissa metsissä, naisten oikeuksien kunnioittamiseksi, nais- ja lapsikauppaa vastaan taistelemiseksi, unohtamatta siirtolaisongelmia ja pakolaisia sekä yhteistyötä taistelussa rikollisuutta ja terrorismia vastaan huumekauppa mukaan lukien,

O. katsoo, että tämän yhteistyön tehokas vahvistaminen edellyttää erityisiä ponnisteluja asenteiden muokkaamiseksi, väärinkäsitysten poistamiseksi ja suhteiden luomiseksi tasa-arvon ja molemminpuolisen arvojen ja kulttuurien kunnioituksen pohjalta, kuten myös maailmanlaajuisesti tunnustettujen arvojen pohjalta,

1. On tyytyväinen komission tiedonantoon neuvostolle ja painottaa, että Euroopan unionin on annettava Aasialle aiempaa tärkeämpi asema, mutta korostaa, että tätä voidaan tarkastella ainoastaan ensimmäisenä askeleena ja että tätä ensimmäistä kehystä on tuettava Aasian eri osia koskevilla tehokkailla ja eriytetyillä strategioilla;

2. Korostaa asenteiden muutoksen tärkeyttä suhtautumisessa Aasiaan, mikä perustuu Aasian maiden kanssa toteutettavan yhteistyön tärkeyden ymmärtämiseen;

3. Kehottaa välittämään enemmän Aasiaa koskevia tietoja ja parantamaan Eurooppa-kuvaa Aasiassa ja pyytää komissiota laatimaan tätä tarkoitusta varten yksityiskohtaisen ohjelman;

4. Kehottaa komissiota huolehtimaan, että tuleviin alustaviin talousarvioesityksiin otetaan tämän politiikan edellyttämät budjettikohdat sen varmistamiseksi, että yhteisön sitoutumisten maantieteellinen jakautuminen noudattaa tarkoituksenmukaista tasapainoa;

5. Kehottaa komissiota laatimaan koulutusohjelmia sellaisilla aloilla kuin julkishallinto ja yhteiskuntatieteet sekä vaihto-ohjelmia opiskelijoille ja opettajille ja rohkaisemaan sisäistä koulutusta työpaikoilla;

6. Huomauttaa, että tähän sisältyisi suurempi rahoituksellinen tuki täysimittaiselle, Aasiaan keskittyvälle EU:n tutkimuslaitokselle, joka seuraa Euroopan ja Latinalaisen Amerikan välisiä suhteita tutkivan instituutin (Institute for Europe/Latin America Relations, IRELA) mallia ja jolle myönnetään vastaavia varoja ja että Aasian nykyolojen tutkimukseen suunnattavaa tukea olisi lisättävä ja että olisi vihdoin otettava käyttöön tuki, joka on tarkoitettu nykyisten tämän alan tutkimuslaitosten välisten yhteyksien luomiseen;

7. Puoltaa tuen antamista alueellisille tutkimuslaitoksille, jotka harjoittavat Euroopan nykyolojen tutkimusta Aasiassa;

8. Aikoo toimia aktiivisesti näissä aloitteissa ja kehottaa komissiota ja neuvostoa kuulemaan parlamenttia säännöllisesti kaikkia Euroopan ja Aasian suhteita koskevissa asioissa ja antamaan parlamentille vuotuisia kertomuksia;

9. Kehottaa laajentamaan Euroopan unionin edustusta Aasiassa ja kehottaa komissiota tekemään ehdotuksia ja selkeän toteuttamiskelpoisen aikataulun uusien toimistojen avaamiseksi;

10. Pitää myönteisenä neuvoston päätöstä pitää Euroopan ja Aasian välinen huippukokous Thaimaassa vuoden 1996 ensimmäisellä puoliskolla, mutta korostaa kuitenkin painokkaasti, että tämä yhteistyöaloite ASEANin kanssa ei saa missään tapauksessa johtaa niiden Aasian maiden suhteiden yksipuoliseen suosimiseen, joiden talouskasvu on suurin;

11. Kehottaa Euroopan unionia aloittamaan rakentavat neuvottelut aasialaisten kumppaneidensa kanssa kansainvälisten järjestöjen kuten YK:n ja Maailman kauppajärjestön (WTO) rakenteesta ja toiminnasta;

12. Muistuttaa, että EY:n vuoden 1992 omassa ohjelmassa otettiin huomioon Aasian maiden esittämät kannat, ja toivoo, että tähän avoimeen lähestymistapaan vastataan APECia kehitettäessä;

13. Kehottaa neuvostoa myöntämään yhteisen ulko- ja turvallisuuspolitiikan yhteydessä erityisen merkityksen Aasian maihin liittyville turvallisuutta ja rauhaa koskeville asioille, ja toivoo, että Euroopan unioni tässä yhteydessä jatkaa osallistumistaan rakentavalla tavalla yhteistyöhön ja alueelliseen turvallisuuteen käytävään keskusteluun äskettäin perustetussa ASEANin alueellisessa foorumissa, jonka tavoitetta se kannattaa;

14. Katsoo, että nykyisten alikehittyneiden Aasian maiden ja alueiden sekä Aasian köyhimpien väestönosien kehittämiseksi tehtävän yhteistyön vahvistaminen auttaa edistämään parempia suhteita vähentämällä eriarvoisuutta;

15. Toivoo, että Euroopan unioni noudattaa korkeampaa profiilia myöntäessään kehitysapua omista varoistaan;

16. Katsoo, että ulko- ja kauppapolitiikka on riippuvainen sekä kahdenkeskisistä suhteista että yhteistyöstä alueellisten järjestöjen kanssa (ASEAN, SAARC, ECO jne.);

17. Toistaa olevansa vakuuttunut siitä, että Euroopan unionin ja kolmansien maiden välillä tehdyissä sopimuksissa on otettava huomioon ihmisoikeuksien ja demokraattisten periaatteiden molemminpuolinen kunnioitus, rauha ja turvallisuus, kaikkien osapuolten kestävä kehitys, parempi ympäristö, työntekijöiden, naisten ja lasten aseman kohentaminen, ja erityisesti toimenpiteet lapsityövoiman käytön vähentämiseksi ja lasten terveyden ja hyvinvoinnin suojelemiseksi, parempi julkinen terveydenhoito sekä taistelu huumeita, järjestäytynyttä kansainvälistä rikollisuutta, laitonta asekauppaa ja terrorismia vastaan;

18. Kehottaa poliittisia päättäjiä ja liike-elämän edustajia noudattamaan yhteistä strategiaa, jonka tarkoituksena olisi turvata Euroopan edut kaupan alalla paremmin kuin tähän asti;

19. Kehottaa Euroopan unionia määrittelemään taloudellisen yhteistyön ensisijaiset alueet ottaen huomioon niistä vastaavasti saatava hyöty;

20. Katsoo, että Aasian maiden kanssa ylläpidettävien kauppasuhteiden yhä lisääntyvä vapauttaminen olisi toteutettava siten, että samanaikaisesti otettaisiin vähitellen käyttöön ympäristövaatimuksia ja sosiaalisia vaatimuksia (ILO-sopimusten täytäntöönpano) erityisesti järjestäytymisoikeuksien, työmarkkinaneuvottelujen, työhönottoon liittyvän syrjinnän ja pakkotyön osalta lasten, naisten ja vankityövoiman suhteen;

21. Katsoo, että aasialaisten kumppaneidemme kanssa käytävän keskustelun pitäisi ulottua koskemaan myös siirtolaisia ja poliittisia pakolaisia;

22. Ilmaisee kannattavansa vankasti suhteiden tiivistämistä Aasian maiden kanssa, mikä tulee parantamaan Euroopan unionin vaikutusmahdollisuuksia ihmisoikeuksien ja turvallisuuden parantamisen, kestävän kehityksen ja paremman ympäristön edistämisen, sosiaalisten oikeuksien suojelemisen ja muuttoliikkeisiin liittyvien ongelmien ratkaisemiseen;

23. Rohkaisee komissiota laatimaan työohjelman, jossa otetaan asianmukaisesti huomioon Aasian eri alueet ja talousjärjestelmät;

24. Kehottaa tutkimaan mahdollisuuksia lisätä rahoitusta, jonka avulla tiivistetään yhteistyötä tietyillä aloilla, kuten teknologian, uudistusten ja ympäristön sekä erilaisten tiedonvaihto/vierailuohjelmien alueella jne.;

25. Rohkaisee Euroopan unionia nostamaan kaupallista profiiliaan Aasiassa;

26. Korostaa, kuinka tärkeää on parantaa Eurooppa-kuvaa kaupan edistämiseksi Aasiassa, ja näin ollen kannustaa komissiota tutkimaan, voidaanko ottaa käyttöön varoja, joiden avulla teollisuudelle luotaisiin asemapaikkoja, annettaisiin niille lisärahoitusta ensimmäisinä vuosina ja helpotettaisiin yhteisten tutkimusfoorumeiden luomista;

27. Uskoo, että EU:n olisi keskityttävä kaupalliseen yhteistyöhön Aasian kanssa kilpailun korostamisen sijasta;

28. Uskoo, että alueellinen yhteistyö ja/tai yhdentymiskehitys, joita edustavat esimerkiksi ASEAN ja SAARC, ei mitenkään vaaranna EU:n taloudellisia ja kaupallisia etuja Aasiassa, vaan päinvastoin edistää maanosan taloudellista kehitystä; suhtautuu näin ollen myönteisesti ASEAN vapaakauppa-alueen (AFTA) perustamiseen; pyytää sen tähden komissiota ottamaan huomioon nämä järjestöt sen suunnitellessa uutta Aasian strategiaansa ja antamaan alueellisille järjestöille täyden tukensa;

29. Tunnustaa, että sosiaalilausekkeen lisääminen kauppasopimuksiin, mitä Euroopan parlamentti on pitkään puoltanut, voi aiheuttaa väärinkäsityksiä ja virheellisiä tulkintoja Euroopan ja Aasian välillä;

30. Suosittelee näin ollen, että näitä lausekkeita otettaisiin kauppasopimuksiin ainoastaan sen jälkeen, kun sosiaalikysymyksistä on keskusteltu perusteellisesti asianmukaisilla foorumeilla ja kunkin osapuolen osoitettua kunnioitusta toisen mielipiteitä kohtaan;

31. Suosittelee avointa, rehellistä ja jatkuvaa vuoropuhelua sosiaalilausekkeista, jotta löydettäisiin asianmukaiset foorumit kyseisten asioiden ratkaisemiseksi molemminpuolisen kunnioituksen vallitessa;

32. On sitä mieltä, että Japani on tulevaisuudessakin EU:n tärkein talous- ja kauppakumppani Aasiassa, ja pyytää komissiota jatkamaan ja tehostamaan ponnistelujaan markkinoiden avaamiseksi, erityisesti vuotuisten ministerikokousten yhteydessä, sekä kaupan arviointimekanismin ja nuorten johtajien koulutusohjelman (Young Executive Training Programme) edistämiseksi ja toimittamaan säännöllisesti kertomuksia EU:n ja Japanin välisistä suhteista vastaavalle valiokunnalle;

33. Korostaa äskettäin teollistuneiden maiden lisääntyvää taloudellista ja poliittista merkitystä ja kannustaa niitä kantamaan vastuunsa kansainvälisen talouden alalla niiden kasvavaa taloudellista merkitystä vastaavassa määrin;

34. Kaipaa jatkuvaa vuoropuhelua Euroopan ja Aasian välillä sekä kahdenvälisesti että WTO:n yhteydessä, jotta varmistettaisiin taloudellisen kasvun ja taloudenhoidon kestävä kehitys ja ympäristöystävällinen kaupankäynti sekä sisällytettäisiin ympäristölausekkeet maailmankaupasta tehtyyn sopimukseen (World Trade Agreement);

35. Toivoo, että ASEAN-maiden kanssa voidaan tehdä laaja yhteistyösopimus, jos varsinaiset poliittiset esteet on ylitetty; sopimus muun muassa parantaa EU:n piiriin kuuluvien yritysten edellytyksiä tehdä suoria investointeja näihin maihin; ja toivoo, että ASEAN suhtautuu myönteisesti siihen, että tällaiseen sopimukseen sisällytetään ihmisoikeuslauseke, joka on vakiona kaikissa viimeisimmissä EU:n yhteistyösopimuksissa kolmansien maiden kanssa;

36. Pitää investointien kannalta toivottavana, että alueellisissa sopimuksissa, kuten ASEAN-maiden kesken tehdyissä sopimuksissa, olisi määritelty asianmukaiset menettelyt kiistojen ratkaisemiseksi, ja kehottaa kyseisiä maita tekemään niiden investointeja koskevista määräyksistä sitovia;

37. Uskoo, että tällaisen sopimuksen olisi sisällettävä investointien suojatoimenpiteitä koskevat järjestelyt, joiden olisi oltava osa EU:n yhteistä kauppapolitiikkaa ottaen huomioon kaupan ja investointien erottamattomuuden talouden globalisointikehityksessä;

38. Kehottaa kaikkia Aasian maita, joilla on pääsy avomerelle, allekirjoittamaan ja ratifioimaan merioikeussopimuksen, elleivät ne ole sitä jo tehneet;

39. Kehottaa tämän jälkeen kaikkia edellä mainitun sopimuksen allekirjoittajavaltioita panemaan se kokonaisuudessaan täytäntöön, mikä mahdollistaa nykyisten ja tulevien kiistojen ratkaisemisen sen mukaisesti;

40. Kehottaa kaikkia Etelä-Kiinan merestä vuonna 1992 annetun ASEAN-julistuksen allekirjoittaneita valtioita toimimaan sen mukaisesti, ja kehottaa voimakkaasti kaikkia muita maita yleensä sopimaan alueelliset erimielisyytensä tai kiistansa avoimilla, oikeudenmukaisilla ja rauhanomaisilla neuvotteluilla;

41. Tunnustaa Intialla olleen tärkeän aseman johtavana kehitysmaana Uruguayn- kierroksen neuvottelujen aikana ja Intian tähän mennessä toteuttamat toimet Marrakeshin sitoumusten täytäntöönpanemiseksi erityisesti henkistä omaisuutta koskevien oikeuksien suhteen ja ilmaisee tyytyväisyytensä erityisesti EU:n ja Intian kesken tehtyyn kahdenväliseen sopimukseen, joka koskee EU:n tekstiilialan tuotteiden markkinoille pääsyn helpottamista;

42. Uskoo, että talous- ja kauppasuhteita Pakistanin kanssa voitaisiin parantaa tekemällä päivitetty ja entistä laajempi yhteistyösopimus, jolla korvattaisiin voimassaoleva vuonna 1986 tehty sopimus;

43. Puoltaa Kiinan tulevaa jäsenyyttä WTO:ssa, jos Kiina on valmis kunnioittamaan kaikkia WTO:n velvoitteita ja tekemään markkinoille pääsyä koskevia huomattavia myönnytyksiä, joissa otetaan huomioon sen taloudellinen kehitys ja käynnissä olevat uudistukset;

44. Tukee osaltaan Taiwanin hallituksen pyyntöä päästä WTO:n jäseneksi, mikä olisi kaikkien muiden WTO:n jäsenten, Kiina mukaan lukien, etujen mukaista, ja suosittelee, että EU kiinnittää erityistä huomiota niiden jäseneksitulon ajoituksen arkaan poliittiseen kysymykseen;

45. Katsoo, että talous- ja kauppasuhteiden kehittäminen Indonesian kanssa riippuu demokraattisten periaatteiden edistämisestä ja Itä-Timorin väestön oikeuksia koskevien YK:n päätösten täytäntöönpanosta;

46. Puoltaa neuvoston 25. tammikuuta 1995 antaman tarkistetun valtuutuksen perusteella kauppa- ja yhteistyösopimuksen tekemistä pikaisesti Vietnamin kanssa maan taloudellisen kehityksen tukemiseksi, koska se edelleen kärsii kolmekymmentä vuotta kestäneen sodan seurauksista;

47. Toivoo, että kauppa- ja yhteistyösopimus Nepalin kanssa saadaan tehtyä mahdollisimman nopeasti;

48. On tietoinen, että EU:lla ei tällä hetkellä ole sopimussuhteita Iranin kanssa, mutta toivoo, että lähitulevaisuudessa voidaan täyttää näiden suhteiden luomisen edellytykset;

49. Kehottaa puhemiestään välittämään tämän päätöslauselman neuvostolle, komissiolle ja Aasian maiden Euroopan unionin suurlähettiläille.